पंजाब के कपूरथला में पीट-पीटकर हत्या मामले में पहली गिरफ्तारी, चन्नी बोले- बेअदबी का कोई सबूत नहीं
सीएम चरणजीत सिंह चन्नी ने दावा किया कि कपूरथला के निजामपुर मोड़ गुरुद्वारे में बेअदबी नहीं, बल्कि युवक की हत्या की गई थी। उन्होंने शुक्रवार को चंडीगढ़ में कहा कि इस मामले में जल्द ही हत्या का केस दर्ज किया जा रहा है। सीएम चन्नी के ऐलान के बाद पुलिस ने गुरुद्वारे के केयर टेकर को हत्या के मामले में गिरफ्तार किया गया।
चंडीगढ़: पंजाब के कपूरथला में बेअदबी के आरोप में पीट-पीटकर हत्या के मामले में पहली गिरफ्तारी हुई है। पंजाब पुलिस ने गुरुद्वारे के केयरटेकर अमरजीत सिंह को गिरफ्तार किया है। अमरजीत सिंह पर हत्या और हत्या की कोशिश का मामला दर्ज किया गया है। वहीं, आपको बता दें कि राज्य के मुख्यमंत्री चरणजीत सिंह चन्नी ने दावा किया कि कपूरथला के निजामपुर मोड़ गुरुद्वारे में बेअदबी नहीं, बल्कि युवक की हत्या की गई थी। उन्होंने शुक्रवार को चंडीगढ़ में कहा कि इस मामले में जल्द ही हत्या का केस दर्ज किया जा रहा है। सीएम चन्नी के ऐलान के बाद पुलिस ने गुरुद्वारे के केयर टेकर को हत्या के मामले में गिरफ्तार किया। अब सीएम के दावे के बाद साफ हो गया है कि वहां युवक की हत्या हुई थी और यह लिंचिंग का ही मामला है।सीएम चन्नी ने कहा, ''कपूरथला मामले की जांच की गई है, वहां ऐसा कोई सबूत नहीं मिला कि बेअदबी हुई है। कपूरथला में एक व्यक्ति ने पहली मंजिल पर महाराज का स्वरूप रखा हुआ था। यह मामला कत्ल की तरफ गया है। इस मामले में जांच हो चुकी है। मामला भी ट्रेस हो चुका है और नए फैक्ट के बाद अब FIR को संशोधित कर दिया जाएगा।'' चन्नी के ऐलान के महज घंटेभर बाद ही गुरुद्वारा के केयर टेकर अमरजीत सिंह की गिरफ्तारी हो गई।बता दें कि कपूरथला में बेअदबी का झूठा आरोप लगाकर कत्ल किए युवक को तलवारों से काटकर बेरहमी से मारा गया था। पोस्टमार्टम के बाद डॉक्टरों को युवक के शरीर पर 30 कट मिले थे, जो तलवार से मारे गए थे। युवक के गर्दन, सिर, छाती और दाईं जांघ पर गहरे जख्म मिले थे। घटना के बाद युवक का शव लेने के लिए कोई नहीं आया, इसके बाद पुलिस ने उसका अंतिम संस्कार कर दिया। कपूरथला के SSP हरकमलप्रीत सिंह ने स्पष्ट कर दिया था कि युवक चोरी के इरादे से आया था, जिसने बेअदबी की कोई कोशिश नहीं की। भीड़ ने युवक को पीट-पीटकर मार डाला। हालांकि, इस मामले में केस दर्ज करने के बावजूद पुलिस को मुकरना पड़ा।